নবদ্বীপে বিজেপির প্রতিবাদ সভার পাল্টা প্রতিবাদ সভা তৃণমূলের

নদীয়া: বিজেপির (Bjp) কুৎসা ও অপপ্রচারের বিরুদ্ধে পাল্টা সুরে সরব হলো তৃণমূল কংগ্রেস (Tmc)। বুধবার বিকেল থেকে রাত পর্যন্ত নবদ্বীপের (Nabadwip) প্রাচীন মায়াপুর (Mayapur) বাসস্ট্যান্ডের নরহরিধাম সংলগ্ন এলাকায় আয়োজিত হয় তৃণমূলের (TMC) প্রতিবাদী সভা।

সভায় উপস্থিত ছিলেন নবদ্বীপের বিধায়ক ও প্রাক্তন মন্ত্রী পুন্ডরীকাক্ষ সাহা, পৌরপতি বিমান কৃষ্ণ সাহা, সহ-সভাপতি তাপস ঘোষ, ব্লক সভাপতি কল্লোল করসহ একাধিক কাউন্সিলর ও বিপুল সংখ্যক কর্মী-সমর্থক।

আরও পড়ুন: জামিন শুনানিতে নতুন মোড়, জীবনহানির হুমকির অভিযোগ জয়ন্ত সিং মামলায়

প্রসঙ্গত, সম্প্রতি প্রাচীন মায়াপুরের বাসিন্দা সঞ্জয় ভৌমিক খুন হন। বিজেপির দাবি, নিহত ব্যক্তি তাঁদের কর্মী এবং এই হত্যাকাণ্ডের পেছনে রয়েছে তৃণমূল আশ্রিতদের হাত। তবে তৃণমূল নেতৃত্ব অভিযোগ অস্বীকার করে জানিয়েছে, পুলিশ ইতিমধ্যেই একজন অভিযুক্তকে গ্রেপ্তার করেছে। বিরোধী দলনেতা শুভেন্দু অধিকারী এই ঘটনাকে কেন্দ্র করে তৃণমূলকে তীব্র আক্রমণ শানালেও, শাসকদলের বক্তব্য— বিজেপি “লাশের রাজনীতি” করছে।

পৌরপতি বিমান কৃষ্ণ সাহা সভায় বলেন, “বিজেপি ভিত্তিহীন অভিযোগ তুলে নবদ্বীপের শান্তি নষ্ট করতে চাইছে। কিন্তু তৃণমূল কংগ্রেসের ঐক্যবদ্ধ লড়াই সেই চক্রান্ত ব্যর্থ করবে।” সভায় উপস্থিত তৃণমূল নেতৃত্বের দাবি, আগামী নির্বাচনে নবদ্বীপ বিধানসভায় পুন্ডরীকাক্ষ সাহা সহজেই পুনরায় বিজয়ী হবেন।