নবদ্বীপে দেশি আগ্নেয়াস্ত্র-সহ যুবক আটক

নদিয়া: নদিয়ার (Nadia) নবদ্বীপে (Nabadwip) দেশি আগ্নেয়াস্ত্র-সহ এক যুবককে আটক (Arrested) করল পুলিশ। ঘটনাটি ঘটেছে বৃহস্পতিবার রাতের দিকে। পুলিশ সূত্রে জানা গেছে, ধৃতের নাম রাজা চক্রবর্তী ওরফে অনিরুদ্ধ চক্রবর্তী (৩২)। বাড়ি নবদ্বীপ থানার অন্তর্গত প্রাচীন মায়াপুর রুদ্রপাড়া, পুরনো বাসস্ট্যান্ড এলাকার কাছে। গোপন সূত্রে খবর পেয়ে অভিযান চালিয়ে তাকে আটক করে নবদ্বীপ থানার পুলিশ।

তল্লাশির সময় রাজা চক্রবর্তীর কাছ থেকে উদ্ধার হয় প্রায় ৩০ সেন্টিমিটার দৈর্ঘ্যের একটি দেশিয় পাইপগান। অস্ত্রটির সঙ্গে কাঠের বাট, ট্রিগার, ফায়ারিং পিন ও ব্যারেল যুক্ত অবস্থায় পাওয়া যায়। পাশাপাশি উদ্ধার হয় একটি ১২ বোরের লাইভ কার্তুজ।

আরও পড়ুন: জাতীয় সড়কে টোটো নিয়ন্ত্রণে কড়া পদক্ষেপ, দুর্ঘটনা রুখতে অভিযানে রানাঘাট পুলিশ

অবৈধ অস্ত্রসহ আটক করার পর নবদ্বীপ থানায় অভিযুক্ত যুবকের বিরুদ্ধে মামলা রুজু করা হয়। শুক্রবার আদালতে তোলা হলে পুলিশ পাঁচ দিনের হেফাজত দেওয়ার সুপারিশ করে, এবং শুনানি শেষে বিচারক পাঁচ দিনের পুলিশি হেফাজতের নির্দেশ দেন।

পুলিশ সূত্রে খবর, অভিযুক্তকে থানায় এনে ধৃতকে জিজ্ঞাসাবাদ চলছে। অস্ত্রটি কোথা থেকে এল, এর উদ্দেশ্য কী ছিল এবং কোনও বড় অস্ত্রচক্রের সঙ্গে তার যোগ আছে কি না, সেসব খতিয়ে দেখছেন তদন্তকারীরা পুলিশের দাবি, অবৈধ অস্ত্র উদ্ধারের ঘটনায় তদন্তে গুরুত্বপূর্ণ অগ্রগতি হল এবং নেপথ্যে থাকা আরও তথ্য সামনে আসার সম্ভাবনা রয়েছে।